b'\n_START_ARTICLE_\nBobby Clarke\n_START_PARAGRAPH_\nRobert Earle "Bobby" Clarke O.C. (s. 13. elokuuta 1949 Flin Flon, Manitoba, Kanada) on entinen kanadalainen j\xc3\xa4\xc3\xa4kiekkoilija ja Philadelphia Flyers -seuran entinen toimitusjohtaja. Clarke on NHL:n maineikkaimpia keskushy\xc3\xb6kk\xc3\xa4\xc3\xa4ji\xc3\xa4 ja 1970-luvun menestyneimpi\xc3\xa4 kanadalaispelaajia._NEWLINE_Clarke oli nousukauttaan el\xc3\xa4neen Philadelphia Flyersin ensimm\xc3\xa4isi\xc3\xa4 todellisia t\xc3\xa4htivarauksia, ja h\xc3\xa4n johti joukkueensa kahteen Stanley Cup -voittoon ja tuli itse valituksi liigan arvokkaimmaksi pelaajaksi kolme kertaa._NEWLINE_Clarke pelasi sarjakiekkoa kahdeksan ik\xc3\xa4isest\xc3\xa4. H\xc3\xa4nell\xc3\xa4 havaittiin diabetes varhaisnuoruudessa. Sairaus sai NHL-seurat v\xc3\xa4ltt\xc3\xa4m\xc3\xa4\xc3\xa4n h\xc3\xa4nen varaamistaan, vaikka h\xc3\xa4nen saavutuksensa juniorina kotikaupungin Flin Flon Bombers -joukkueen riveiss\xc3\xa4 olivat tunnettuja. Philadelphia Flyersin organisaatio kuitenkin konsultoi diabetes-eksperttej\xc3\xa4, jotka vakuuttivat, ett\xc3\xa4 Clarke pysyisi kunnossa, kunhan vain huolehtisi terveydest\xc3\xa4\xc3\xa4n. Flyers varasi Clarken toisella vuorollaan kaikkiaan 17. pelaajana vuonna 1969._NEWLINE_Diabetes ja itse\xc3\xa4\xc3\xa4n s\xc3\xa4\xc3\xa4stelem\xc3\xa4t\xc3\xb6n pelityyli eiv\xc3\xa4t est\xc3\xa4neet Clarkea pelaamasta useimpina kausinaan enemm\xc3\xa4n kuin 70 peli\xc3\xa4 80 mahdollisesta. Clarken ravintotankkaus tuli kuuluisaksi: h\xc3\xa4n saattoi juoda pari pulloa limonadia ja ottaa kolme lusikallista sokeria ennen peli\xc3\xa4. Pelin aikana diabeetikkosentteri jatkoi tyypillisesti nauttimalla pari pulloa appelsiinimehua, makeaa purukumia ja suklaapatukoita pit\xc3\xa4\xc3\xa4kseen veren sokerin korkealla koko ottelun keston._NEWLINE_Bobby Clarke pelasi 1969\xe2\x80\x931984 15 kautta NHL:ss\xc3\xa4. H\xc3\xa4nelle tunnusomaista oli joka vaihdon pelaaminen t\xc3\xa4ysill\xc3\xa4, osallistuminen puolustuspeliin ja sy\xc3\xb6tt\xc3\xb6taito. Esikuvallisena joukkuepelaajana h\xc3\xa4n saavutti niin fanien kuin pelaajienkin arvostuksen._NEWLINE_Lopetettuaan pelaajauransa 1983\xe2\x80\x9384 Bobby Clarke oli tehnyt 358 maalia ja antanut 852 sy\xc3\xb6tt\xc3\xb6\xc3\xa4  1144 peliss\xc3\xa4. J\xc3\xa4\xc3\xa4hyminuutteja kertyi 1453 Lopettaessaan h\xc3\xa4n oli liigan kaikkien aikojen tilaston nelj\xc3\xa4s sy\xc3\xb6t\xc3\xb6iss\xc3\xa4 ja kymmenes tehopisteiss\xc3\xa4. _NEWLINE_Wayne Gretzky on my\xc3\xb6nt\xc3\xa4nyt, ett\xc3\xa4 Clarken tapa pelata vastustajan maalin takana inspiroi h\xc3\xa4nt\xc3\xa4 kehitt\xc3\xa4m\xc3\xa4\xc3\xa4n t\xc3\xa4t\xc3\xa4 osaa omassa peliss\xc3\xa4\xc3\xa4n. Maalin takaa sy\xc3\xb6tt\xc3\xa4misest\xc3\xa4 tulikin kaikkien aikojen kiekkoilijana pidetyn Gretzkyn tunnetuimpia tekniikoita.'